יצחק מאיר חרל"פ

הרב יצחק מאיר חרל"פ (י"א בתמוז תרצ"א, 26 ביוני 1931 – כ"ח באלול תשנ"א, 7 בספטמבר 1991) היה רבה של יקנעם עילית ורב קונצרן אסם.

תולדותיו
נולד בראשון לציון, לרבקה סרקא, בת הרב אברהם דב שקול ולרב חיים זבולון חרל"פ. למד בישיבה הקטנה "אור התלמוד" בתל אביב (שפעלה מטעם היכל התלמוד), ולאחר מכן בישיבת לומז'ה בפתח תקווה וישיבת חברון בירושלים, וכן בישיבת בית זבול של משפחתו. בהיותו בן פחות מ-18 הוסמך לרבנות על ידי הרב איסר זלמן מלצר, ולאחר מכן על ידי הרב בן-ציון מאיר חי עוזיאל והרב אליהו ראם. בשנת 1951 נישא למנוחה, בת הרב יצחק אפשטיין, שלימים כיהנה כראש מועצת יקנעם עילית.

לאחר נישואיו שימש כרב בית כנסת בירושלים. בשנת תשט"ז (1955), בהיותו כבן 24, מונה כרבה של יקנעם עילית. היה פעיל בתחומי הדת ביישוב והיה מרכז ארגון רבני עמק זבולון. לימים פרש מהרבנות ביקנעם בעקבות כתבי אישום שהוגשו נגדו, ועבר להתגורר בירושלים. היה רבם של המושבים שורש ובית מאיר באזור ירושלים. מונה כרב הקונצרן אסם ושימש בתפקידו עד פטירתו בגיל 60.

בנו, הרב יעקב משה חרל"פ, מונה תחת אביו כרב קונצרן "אסם" ושימש בתפקיד זה יותר משלושים שנה. בן נוסף, הרב אליהו חרל"פ, שימש כרב מחוז ירושלים של משטרת ישראל.

קישורים חיצוניים

הערות שוליים 

אנשי היישוב ילידי הארץ
רבנים ישראלים
יצחק מאיר
משפחת יצחק אפשטיין
אסם: אישים
בוגרי ישיבת לומז'ה
בוגרי ישיבת חברון כנסת ישראל
בוגרי ישיבת בית זבול
יקנעם עילית: אישים
בית מאיר: אישים
רבני מושבים
ישראלים שנולדו ב-1931
ישראלים שנפטרו ב-1991
בני זוג של ראשי מועצות מקומיות בישראל